《次韵寄题堪上人云外轩》
元代·方回

万重云外一蘧庐，想见降龙长者居。
溪上过桥谁觅路，峰头飞锡已凌虚。
汉台列像焉如许，陶岫吟归孰起予。
傥憩夜炉煨芋处，可能更读邺侯书。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。